次韻張安國二首  其一
作者：周必大
朝代：宋

paragraphs: 往時渡長蘆，行役甚迫束。
忽逢萬人傑，大勝十年讀。
升沉既日異，歲月空電速。
公乎國元龜，用捨興替卜。
如何白玉堂，儤直不滿宿。
共惟中興主，志掃伊吾北。
寧容廊廟具，尚賦諸侯祿。
相茵朝以登，胡騎夕可逐。
斯民補瘡痏，郡縣寬金穀。
重將大手筆，繼鏤泰山玉。